Morten Homann (SF), 2002-12-04:
På mine egne og på SF's vegne vil jeg sige, at på mange måder er det et sympatisk forslag, som Det Radikale Venstre har framsat.
Ambitionen om at lave en forenkling af kapitalbeskatningen synes vi er fornuftig.
At man prøver at forenkle det system og få et færre antal satser, er meget sympatisk. Vi synes også, at den måde, man vælger at finansiere det på, med at gå ind og kigge på afskrivningsreglerne, på mange måder er en god måde, og det er jeg helt sikker på at vi også vil kunne finde noget fornuft i.
Der, hvor vi så har lidt svært ved at se fornuften i det, er den måde, man så vælger at bruge de penge på, som man finder ved at ændre på afskrivningsreglerne; at man går ind lige netop og bruger de her 2,2 mia. kr. på lettelser på aktiebeskatning og på kapitalbeskatning, synes vi er besynderligt.
Det er der i hvert fald mindst to grunde til.
For det første er der ikke nogen tvivl om, at uanset at hr. Anders Samuelsen i sit forslag kan finde adskillige almindelige lønmodtagere, som også ville have gavn af det her - det er der ikke nogen tvivl om - vil det stadig væk have en ret ulige fordelingsvirkning, hvis man gennemfører det radikale forslag.
Det vil altså stadig væk være direktøren, de meget vellønnede folk, som har de store ejendomme, som vil få de store fordele ud af det, altså nøjagtig som man kan klandre regeringens politik og regeringens skattestop for at gøre.
Den anden pointe er, at selve vægtningen mellem beskatning af kapital og beskatning af arbejde er helt skæv.
Her går man i retning af, at man beskatter kapital mindre, mens man fastholder beskatningen på arbejde.
Det synes vi er en forkert vægtning, man burde i virkeligheden gå den modsatte vej og sige, at man beskattede arbejde noget mindre og kapital noget mere.
Som sagt er det en fair måde at finde 2,2 mia. kr. på, men det er sjovt, at vandene netop skal skilles, når vi finder ud af, hvad det så er, vi skal bruge dem til. Der er så mange andre formål, som jeg synes, var væsentlige at kaste sig over.
Jeg vil gerne hive fat i to.
For det første sker der for tiden en decideret massakre
på velfærden i kommuner og amter, hvor der sker nedskæringer på socialområdet, der sker nedskæringer på sundhedsområdet, der sker nedskæringer på trafikområdet
Der vil de 2,2 mia. kr., som De Radikale finansierer, kunne gøre meget godt og komme nogle mennesker til gavn, som virkelig har behov for en ekstra hjælpende hånd i det her samfund. En anden god idé - og det er jeg helt sikker på at hr. Anders Samuelsen vil kunne give mig ret i - er, at man kunne bruge de her 2,2 mia. kr. på at få sat skatten ned på arbejde, for det kan ikke undgå at undre mig lidt, at jeg i det sidste år eller mere ikke har hørt hr. Anders Samuelsen lade en chance gå fra sig til at sige, at nu skal vi have skatten ned på arbejde.
Men når man så fremsætter et forslag i Folketinget, hvor man faktisk har 2,2 mia. kr. at bruge til skattelettelser, bruger man dem så på at sætte skatten ned på arbejde?
Nej, dem bruger man på at sætte skatten ned på aktier og kapitalbeskatning.
Så man må jo sige, at forenkling og finansieringen af det her forslag kan være ganske udmærket, men i SF stiller vi os noget undrende over for, at De Radikale vil vælge at bruge pengene dér, hvor man gør det i det her forslag, i stedet for dér, hvor man har sagt, man vil gøre det.
Så på den baggrund kan SF ikke støtte forslaget.